CELEX: 32014D0397
Language: sk
Date: 2014-06-25 00:00:00
Title: 2014/397/EÚ: Vykonávacie rozhodnutie Komisie z  25. júna 2014 o posunutí termínu ukončenia platnosti schválenia látok difetialón a difenakum na použitie v biocídnych výrobkoch typu 14  Text s významom pre EHP

26.6.2014   
            
            
               SK
            
            
               Úradný vestník Európskej únie
            
            
               L 186/111
            
         VYKONÁVACIE ROZHODNUTIE KOMISIE
   z 25. júna 2014
   o posunutí termínu ukončenia platnosti schválenia látok difetialón a difenakum na použitie v biocídnych výrobkoch typu 14
   (Text s významom pre EHP)
   
      (2014/397/EÚ)
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 14 ods. 5,
   keďže:
   
               (1)
            
            
               Účinné látky difetialón a difenakum boli zahrnuté do prílohy I k smernici Európskeho parlamentu a Rady 98/8/ES (2) na použitie v biocídnych výrobkoch typu 14 a podľa článku 86 nariadenia (EÚ) č. 528/2012 sa považujú za schválené podľa uvedeného nariadenia na základe špecifikácií a podmienok stanovených v prílohe I k uvedenej smernici.
            
         
               (2)
            
            
               Platnosť schválenia účinnej látky difetialón uplynie 31. októbra 2014 a účinnej látky difenakum 31. marca 2015. V súlade s článkom 13 ods. 1 nariadenia (EÚ) č. 528/2012 boli predložené žiadosti o obnovenie schválenia týchto účinných látok.
            
         
               (3)
            
            
               Vzhľadom na zistené riziká a vlastnosti účinných látok difetialón a difenakum, v dôsledku ktorých sa stávajú potenciálne perzistentnými, pravdepodobne bioakumulatívnymi a toxickými alebo veľmi perzistentnými a veľmi pravdepodobne bioakumulatívnymi, podlieha obnovenie ich schválenia posúdeniu alternatívnej účinnej látky alebo látok. Okrem toho, vzhľadom na tieto charakteristické vlastnosti možno schválenie uvedených účinných látok obnoviť len vtedy, ak sa preukáže, že aspoň jedna z podmienok uvedených v článku 5 ods. 2 prvom pododseku nariadenia (EÚ) č. 528/2012 je splnená.
            
         
               (4)
            
            
               Komisia začala realizovať štúdiu o opatreniach na zmierňovanie rizík, ktoré možno uplatňovať na antikoagulačné rodenticídy, s cieľom navrhnúť opatrenia, ktoré sú najvhodnejšie na zmierňovanie rizík spojených s vlastnosťami uvedených účinných látok.
            
         
               (5)
            
            
               Keďže táto štúdia v súčasnosti prebieha, žiadatelia by mali mať možnosť odvolať sa na jej závery vo svojich žiadostiach o obnovenie schválenia uvedených účinných látok. Okrem toho by sa malo na závery tejto štúdie prihliadať aj pri rozhodovaní o obnovení schválenia všetkých antikoagulačných rodenticídov.
            
         
               (6)
            
            
               S cieľom uľahčiť preskúmanie a porovnanie rizík a prínosov všetkých antikoagulačných rodenticídov, ako aj opatrení na zmierňovanie rizík uplatňovaných v ich prípade, by sa posúdenie látok difetialón a difenakum malo odložiť až do predloženia poslednej žiadosti o obnovenie posledného antikoagulačného rodenticídu. Predpokladá sa, že žiadosti o obnovenie schválenia posledných antikoagulačných rodenticídov, konkrétne látok brodifakum, warfarín a warfarín sodný, budú predložené do 31. júla 2015.
            
         
               (7)
            
            
               V dôsledku toho, z dôvodov, na ktoré žiadatelia nemajú vplyv, by sa platnosť schválenia látok difetialón a difenakum pravdepodobne skončila ešte pred prijatím rozhodnutia o obnovení ich schválenia. Termín ukončenia platnosti schválenia uvedených účinných látok je preto vhodné posunúť o obdobie dostatočne dlhé na to, aby sa umožnilo preskúmanie žiadostí.
            
         
               (8)
            
            
               Okrem termínu ukončenia platnosti schválenia by uvedené látky mali zostať schválené za predpokladu splnenia špecifikácií a podmienok uvedených v prílohe I k smernici 98/8/ES.
            
         
               (9)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
            
         PRIJALA TOTO ROZHODNUTIE:
   Článok 1
   Termín ukončenia platnosti schválenia látok difetialón a difenakum na použitie v bidocídnych výrobkoch typu 14 sa posúva na 30. júna 2018.
   Článok 2
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 25. júna 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 167, 27.6.2012, s. 1.
   
      (2)  Smernica Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (Ú. v. ES L 123, 24.4.1998, s. 1).